PREDKLADACIA    správa

Návrh územno-hospodárskeho rozvoja trnavského regiónu po roku 2005 s ohľadom na odstavenie JE V-1 z prevádzky a jej dopady na sociálnu situáciu v regióne bol vypracovaný na základe úlohy C.5. uznesenia vlády SR č. 974 z 29.11. 2000. Materiál je v súlade s Národným plánom regionálneho rozvoja SR, s dôrazom na Regionálny operačný program Slovensko-Juhozápad, ktorý bol schválený uznesením vlády SR č. 240 z 15. marca 2001. Materiál prešiel medzirezortným pripomienkovým konaním.

Základným cieľom predloženého materiálu je vymedzenie miesta a rozvoja trnavského regiónu vo vzťahu k odstaveniu jadrovej elektrárne JE V-1 v Jaslovských Bohuniciach ako i určenie ľudského a ekonomického potenciálu, životného prostredia a infraštruktúry v rámci transformačných, konsolidačných a vývojových procesov v regióne.

V súčasnosti jednotlivé regióny Slovenskej republiky navzájom súťažia o pritiahnutie kapitálu, ekonomických aktivít, zvýšenie pracovných príležitostí, zlepšenie infraštruktúry, a pod.. Je to proces, ktorý je jedným z hlavných impulzov riadiacich rozvoj regiónu. Nie všetky regióny však v tejto konkurencii majú rovnakú štartovaciu základňu. Tento proces sa často rozbieha protismerne, kde umelo potláčaná konkurencia vyvoláva neefektívnosť, čoho následkom je rozptýlenie úsilia a kapitálu. Znamená to, že vo všeobecnosti sa musí presadzovať harmonický a vyvážený regionálny rozvoj.  V niektorých prípadoch  je potrebná spolupráca na zvýšení konkurencieschopnosti regiónu, najmä keď región je neadekvátne včlenený do konkurenčného procesu. V iných prípadoch je potrebné obmedziť negatívne efekty zhoršujúcej sa konkurencie. V oboch takýchto prípadoch hľadá rozvoj v rámci regiónu rovnováhu medzi konkurenciou a spoluprácou, s cieľom dosiahnutia optimálnej úrovne konkurencieschopnosti pre celé územie. Tento prístup môže slúžiť ako spôsob zlepšenia ekonomickej a sociálnej kohézie. Na druhej strane tento proces prináša riziko zvýšenia regionálnej nerovnováhy.

Materiál nadväzuje na prijaté materiály, na základe ktorých sa vláda zaviazala k odstaveniu 1. a 2. bloku JE V-1 Jaslovské Bohunice v rokoch 2006 (1. blok) a  2008 (2. blok). Jedným z nezanedbateľných prvkov v procese odstavovania jadrovej elektrárne je i minimalizácia dopadov na sociálnu situáciu v regióne. Tieto dopady budú priame ako aj  vyvolané. Hlavným zámerom je napomôcť k postupnému vytváraniu takého prostredia, ktoré by bolo schopné prekonať problémy so vzniknutou situáciou, pri dodržaní podmienky zachovania základnej vnútornej vyváženosti štruktúry regiónu ako vertikálnych tak i horizontálnych väzieb. V tomto smere nie je zatiaľ táto problematika komplexne a vecne zabezpečená.

Samotný návrh územno-hospodárskeho rozvoja trnavského regiónu obsahuje celkovú charakteristiku trnavského regiónu,  východiská  v  hospodárskej oblasti tohto regiónu a  východiská v sociálnej oblasti. V časti  priority sociálno-hospodárskeho rozvoja trnavského regiónu sú rozpracované spoločné ciele, ktoré sa týkajú tvorby efektívnych pracovných miest a zníženia nezamestnanosti, podpory kontinuálneho rastu konkurencieschopnej produkcie, rozvoja technickej a sociálnej infraštruktúry, rozvoja výrob a služieb založených na využití domácich zdrojov, ochrany a skvalitňovaní životného prostredia, rozvoja vidieka a  multifunkčného poľnohospodárstva ako i medzinárodnej spolupráce. Časť Identifikácia a návrhy riešenia dopadov na sociálnu situáciu v trnavskom regióne obsahuje návrhy riešení  dotknutých okresov Galanty, Hlohovca, Trnavy a Piešťan, ktoré sú dôležité  z  ich pohľadu pri regionálnom rozvoji okresu. 

Materiál sa nezaoberá otázkami technického charakteru a konkrétneho finančného dopadu odstavenia JE V-1 v Jaslovských Bohuniciach, ale v rámci riešenia navrhuje finančný model. Tento model sa stane pri konkretizácii návrhu územno-hospodárskeho rozvoja trnavského regiónu podkladom pre finančné zabezpečenie dôsledkov dopadov vo väzbe na odsúhlasený variant odstavenia JE V-1 v Jaslovských Bohuniciach. Rovnako sa nezaoberá dopadom na energetickú bilanciu kraja a  následne Slovenskej republiky, nakoľko táto problematika je predmetom riešenia iných materiálov vyplývajúcich z uznesenia vlády SR č. 974/2000.

V dôsledku širokého záberu riešenia tejto problematiky bola vytvorená pracovná skupina, ktorú tvorili zástupcovia z Ministerstva  práce, sociálnych vecí a rodiny SR, Ministerstva hospodárstva SR (Úrad jadrového dozoru), Ministerstva výstavby a regionálneho rozvoja SR, Krajského úradu v Trnave s dotknutými okresnými úradmi Trnavského kraja ako aj zástupcovia Národného úradu práce v Trnave, Atómovej elektrárne Jaslovské Bohunice a regionálnych združení. Pri tvorbe tohto materiálu boli využité a spracované podklady, ktoré dodali zástupcovia spomínaných strán  na zasadnutiach pracovnej skupiny.